คลัง เผยหนี้สาธารณะคงค้าง สิ้น ต.ค.59 คิดเป็น 42.71% ต่อจีดีพี
คลัง เผยหนี้สาธารณะคงค้าง สิ้น ต.ค.59 คิดเป็น 42.71% ต่อจีดีพี
22 ธ.ค. 2559

นายธีรัชย์ อัตนวานิช รองผู้อำนวยการสำนักงานบริหารหนี้สาธารณะ (สบน.) รักษาการในตำแหน่งที่ปรึกษาด้านตลาดตราสารหนี้ เปิดเผยว่า หนี้สาธารณะคงค้าง ณ วันที่ 31 ตุลาคม 2559 มีจำนวน 5,985,175.01 ล้านบาท หรือคิดเป็นร้อยละ 42.71 ของ GDP โดยแบ่งเป็น หนี้รัฐบาล 4,491,860.05 ล้านบาท หนี้รัฐวิสาหกิจที่ไม่เป็นสถาบันการเงิน 984,958.41 ล้านบาท หนี้รัฐวิสาหกิจที่เป็นสถาบันการเงิน (รัฐบาลค้ำประกัน) 487,049.87 ล้านบาท และหนี้หน่วยงานของรัฐ 21,306.68 ล้านบาท และเมื่อเปรียบเทียบกับเดือนก่อนหน้า หนี้สาธารณะคงค้างลดลงเล็กน้อย 3,211.52 ล้านบาท
ในส่วนของหนี้รัฐบาลจำนวน 4,491,860.05 ล้านบาท เพิ่มขึ้นสุทธิ 20,639.83 ล้านบาท โดยการเปลี่ยนแปลงที่สำคัญเกิดจากการกู้เงินเพื่อชดเชยการขาดดุลงบประมาณ จำนวน 52,714 ล้านบาท โดยการออกพันธบัตรรัฐบาลทั้งจำนวน, การลดลงของตั๋วเงินคลังจำนวน 30,000 ล้านบาท, การกู้เงินเพื่อการลงทุนจากแหล่งเงินกู้ในประเทศ จำนวน 2,178.97 ล้านบาท
โดยแบ่งเป็น 1.การกู้เงินเพื่อให้กู้ต่อแก่การรถไฟแห่งประเทศไทยจำนวน 1,150.11 ล้านบาท สำหรับดำเนินโครงการก่อสร้างรถไฟทางคู่ ช่วงชุมทางถนนจิระ-ขอนแก่น จำนวน 776.02 ล้านบาท โครงการรถไฟชานเมืองสายสีแดง ช่วงบางซื่อ-รังสิต จำนวน 138.67 ล้านบาท โครงการก่อสร้างทางคู่ในเส้นทางรถไฟ สายชายฝั่งทะเลตะวันออก ช่วงฉะเชิงเทรา-คลองสิบเก้า-แก่งคอย จำนวน 118.26 ล้านบาท และโครงการปรับปรุงทางรถไฟที่ไม่ปลอดภัยต่อการเดินรถ จำนวน 117.16 ล้านบาท และ 2.การกู้เงินเพื่อให้กู้ต่อแก่การรถไฟฟ้าขนส่งมวลชนแห่งประเทศไทย จำนวน 1,028.86  ล้านบาท โครงการรถไฟฟ้าสายสีเขียว จำนวน 619.18 ล้านบาท สายสีน้ำเงิน จำนวน 391.62 ล้านบาท และสายสีม่วง จำนวน 18.06 ล้านบาท
ขณะที่การชำระหนี้เงินต้นและดอกเบี้ยจากหนี้ที่รัฐบาลกู้โดยตรง จำนวน 5,542.80 ล้านบาท แบ่งเป็น การชำระหนี้ที่รัฐบาลให้กู้ต่อแก่การรถไฟแห่งประเทศไทยจำนวน 2,209.58 ล้านบาท การชำระหนี้ที่กระทรวงการคลังได้ปรับโครงสร้างหนี้แทนการรถไฟฟ้าขนส่งมวลชนแห่งประเทศไทยจำนวน 516.67 ล้านบาท และการชำระหนี้ต่างประเทศ จำนวน 327.78 ล้านบาท ซึ่งเป็นการชำระดอกเบี้ย จำนวน 2,488.77 ล้านบาท แบ่งเป็น การชำระดอกเบี้ยหนี้ในประเทศจำนวน 2,386.84 ล้านบาท และ ดอกเบี้ยต่างประเทศจำนวน 101.93 ล้านบาท, การชำระหนี้ที่รัฐบาลกู้เพื่อชดเชยความเสียหายให้แก่กองทุนเพื่อการฟื้นฟูและพัฒนาระบบสถาบันการเงินจำนวน 2,798.53 ล้านบาท โดยใช้เงินจากบัญชีสะสมเพื่อการชำระคืนต้นเงินกู้ชดใช้ความเสียหายของกองทุนเพื่อการฟื้นฟูฯ แบ่งเป็นชำระเงินต้นจำนวน 460.10 ล้านบาท และชำระดอกเบี้ยจำนวน 2,338.43 ล้านบาท ส่วนหนี้ต่างประเทศลดลง 1,066.79 ล้านบาท เนื่องจากผลจากการเบิกจ่ายน้อยกว่าการชำระคืนหนี้สกุลเงินเยน และผลการเปลี่ยนแปลงของอัตราแลกเปลี่ยน
หนี้ของรัฐวิสาหกิจที่ไม่เป็นสถาบันการเงินจำนวน 984,958.41 ล้านบาท ลดลงสุทธิ 9,835.88 ล้านบาท โดยการเปลี่ยนแปลงที่สำคัญเกิดจาก บมจ.ปตท. (PTT) ไถ่ถอนหุ้นกู้จำนวน 8,000 ล้านบาท และหนี้ต่างประเทศลดลง 2,172.73 ล้านบาท เนื่องจากผลจากการชำระคืนหนี้สกุลเงินต่างๆ และผลการเปลี่ยนแปลงของอัตราแลกเปลี่ยน
หนี้ของรัฐวิสาหกิจที่เป็นสถาบันการเงิน (รัฐบาลค้ำประกัน) จำนวน 487,049.87 ล้านบาท ลดลงสุทธิ 13,004.46 ล้านบาท โดยรายการที่สำคัญเกิดจากการชำระคืนต้นเงินกู้ของธนาคารเพื่อการเกษตรและสหกรณ์การเกษตรจำนวน 13,004 ล้านบาท
หนี้หน่วยงานของรัฐจำนวน 21,306.68 ล้านบาท ลดลงสุทธิ 1,011.01 ล้านบาท โดยรายการที่สำคัญเกิดจากการเบิกจ่ายจากแหล่งเงินกู้น้อยกว่าชำระคืนต้นเงินกู้ของสำนักงานกองทุนอ้อยและน้ำตาลทราย จำนวน 934.56 ล้านบาท
ทั้งนี้ หนี้สาธารณะ ณ สิ้นเดือนตุลาคม 2559 แบ่งออกเป็น หนี้ในประเทศ 5,641,976.79 ล้านบาท หรือร้อยละ 94.27 และหนี้ต่างประเทศ 343,198.22 ล้านบาท (ประมาณ 9,931.69 ล้านเหรียญสหรัฐ) หรือร้อยละ 5.73 ของหนี้สาธารณะคงค้างทั้งหมด และแบ่งออกเป็นหนี้ระยะยาว 5,146,374.05 ล้านบาท หรือร้อยละ 85.99 และหนี้ระยะสั้น 838,800.96 ล้านบาท หรือร้อยละ 14.01 ของหนี้สาธารณะคงค้างทั้งหมด